Мара Белчева
Сива завеса тежи…

chitanka.info

Сива завеса тежи

върху прозора. Игриво

слънцето пръсти провира

през кадифени ресни.

Мъртвий лежи,

нямо се взира.

Сянка от вейки отвън

свий, потрепти мълчаливо.

Дръпне се, пак се премерне,

сянката сянка мени.

Като на сън —

сянката черна.

Слънцето пръсти провря

чак до мъртвеца: как живо

в мъртвия взор то притръпна!

В голите черни стени

плахо ги спря

в миг и отдръпна.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.